


PARLAMENTUL ROMÂNIEI

CAMERA DEPUTAŢILOR

	Comisia pentru politică  economică,

 reformă şi privatizare
	
	Bucureşti, 

Nr. 21/19/07.02.2006

	
	
	


A   V   I   Z

asupra proiectului de Lege privind Codul vamal al României, Camera Deputaţilor fiind Cameră decizională (PLx 688/2005).


În conformitate cu prevederile art. 89 şi 108 din Regulamentul Camerei Deputaţilor, modificat şi completat prin HCD nr. 34/2005, Comisia pentru politică economică, reformă şi privatizare a fost sesizată, spre dezbatere şi avizare, în procedură de urgenţă,  cu proiectul de Lege privind Codul vamal al României, Camera Deputaţilor fiind Cameră decizională.


Potrivit prevederilor art. 60 din Regulamentul Camerei Deputaţilor,  membrii Comisiei au examinat proiectul de lege în şedinţa din 7 februarie 2006.


Proiectul de lege are ca obiect de reglementare Codul vamal al României, fiind propusă pentru abrogare Legea nr. 141/1997, cu modificările şi completările ulterioare, apreciată a nu mai corespunde noilor reglementări instituite prin Codul vamal comunitar, astfel cu a fost amendat prin mai multe regulamente şi nici Programului de guvernare pe perioada 2005-2008. Proiectul de lege urmează să se aplice în mod uniform pe întregul teriroriu vamal al României, schimburilor de mărfuri şi bunuri dintre România şi alte ţări şi stabileşte sistemul instituţional al autorităţii vamale, drepturile şi obligaţiile persoanelor cu privire la reglementările vamale, regimurile vamale, zonele libere şi antrepozitele libere, datoria vamală şi modalitatea recuperării cuantumului acesteia, precum şi sancţiunile ce se aplică în cazul încălcării dispoziţiilor legale.

În urma dezbaterilor, membrii Comisiei pentru politică economică, reformă şi privatizare au hotărât cu 21 de voturi pentru şi 2 abţineri ca proiectul de lege să fie aprobat, cu amendamente, conform Anexei nr. 1.
                PREŞEDINTE,


     Mihai Tudose

         SECRETAR






    Vasile Cosmin Nicula
                                                                                                                       
Consilier parlamentar

                                                                                                               


Alina Hodivoianu

ANEXA NR. 1
	Nr. Crt.
	Text Senat
	Text propus de Comisie

Autorul amendamentului
	Motivare

	1
	Art. 12 – (2) Autoritatea vamală are dreptul de a opri mijloacele de transport, folosind semnale formale specifice. Când conducătorii mijloacelor de transport refuză să oprească, pot fi utilizate, pentru imobilizare, şi alte modalităţi prevăzute de lege. 


	Art. 12 – (2) se modifică şi va avea următorul conţinut :
Art. 12 – (2) Echipajele mobile ale autorităţii vamale, identificabile prin dotări şi însemne specifice, au  dreptul de a opri mijloacele de transport în vederea verificării respectării reglementărilor vamale, folosind semnale formale specifice. Când conducătorii mijloacelor de transport refuză să oprească, pot fi utilizate, pentru imobilizare, şi alte modalităţi prevăzute de lege. 

Autor: deputat Petru Lakatos
	Oprirea mijloacelor de transport pe teritoriul României se poate face numai de către echipaje mobile în vederea verificării respectării reglementărilor vamale.

	2
	Art. 32 – (2) 
lit. a) antecedente corespunzătoare în ceea ce priveşte respectarea reglementărilor vamale ;
	Art. 32 – (2) lit. a) se modifică şi va avea următorul conţinut :
Art. 32 – (2) 
lit. a) lipsa înregistrărilor în baza de date a autorităţii vamale, referitoare la încălcarea reglementărilor vamale de către agentul economic solicitant ;
Autor: deputat Petru Lakatos
	Solicitarea “antecedentelor corespunzătoare” face imposibilă acordarea autorizaţiei pentru agenţi economici nou înfiinţaţi.

	3
	Art. 36 – (3) Revocarea sau modificarea deciziei se comunică persoanei căreia i se adresează şi produce efecte de la data aducerii la cunoştinţă. In cazuri excepţionale, când interesele legitime ale persoanei o cer, autoritatea vamală poate amâna data aplicării revocării sau modificării.
	Se propune eliminarea ultimului paragraf al alin. (3) al art. 36 :
Art. 36 – (3) Revocarea sau modificarea deciziei se comunică persoanei căreia i se adresează şi produce efecte de la data aducerii la cunoştinţă. 
Autor: deputat Mihai Tudose
	Eliminarea acestui text a fost propusă pentru a nu se da interpretări de natură subiectivă cu privire la conceptele : “cazuri excepţionale“ şi “interese legitime ale persoanei“, în acest context.

	4
	Art. 37 – (3) Informaţiile sunt furnizate gratuit solicitantului. Când apar costuri speciale pentru autoritatea vamală, mai ales ca rezultat al analizelor şi expertizelor efectuate asupra mărfurilor sau al returnării acestora, cheltuielile corespunzătoare pot fi facturate solicitantului.
	Se propune înlocuirea sintagmei “pot fi“ cu sintagma “vor fi“.
Art. 37 – (3) Informaţiile sunt furnizate gratuit solicitantului. Când apar costuri speciale pentru autoritatea vamală, mai ales ca rezultat al analizelor şi expertizelor efectuate asupra mărfurilor sau al returnării acestora, cheltuielile corespunzătoare vor fi facturate solicitantului.
Autor: deputat Mihai Tudose
	Modificarea este necesară pentru a se elimina posiblitatea unei interpretări de natură subiectivă, în ceea ce priveşte facturarea cheltuielilor cu privire la analize şi expertize asupra mărfurilor.

